Sa puntura de s'abe
             EGLOGA

Amarilli e Tirsi

Amar.  
Succursu, Tirsi, si m'amas!
Succursu chi morta fia!

Tirsi
It’has, Amarilli mia,
Chi tantu dolente isclamas?

Amar.
Sende uninde rosa a rosa
In cust'ädde fiorida
Ahi! m'incontro ferida
Da-'un'abe velenosa...

Tirsi
Troppu pro nudd'affannosa
Bella, ti mustras... Osserva:
Ti det sanare cudd'erva
Cun chi ti tocchet ebbia.

Amar.
Succursu, Tirsi, si m'amas!
Succursu chi morta fia!

Tirsi
Si ti dat tantu dolore
De un'abe sa puntura,
Ite sian ti figura
Sas punturas de amore...
Ferida assai mazore
Tue has fattu in custu sinu
E mi l'inaspris continu
Cun sa tua tirannia.

Amar.
Succursu, Tirsi, si m'amas!
Succursu, chi morta fia!

Tirsi
Dadi paghe: ind'unu ölu
Curro a s'erva, e torro a tie:
Comente ti dò, gaie
Mi deras tue consolu...
Ahi! pro me, pro me solu
Non b'hat perun'accunnortu:
Cantu duro e fina mortu
Dep'esser in angustia.

Amar.
Succursu, Tirsi, si m'amas!
Succursu, chi morta fia!

Tirsi
Accò s'erva, accodi sana,
Su dolore accoll'in fua!
Già torran a faccia tua
Vivos colores de grana!
Ma it'has chi disumana
Mancu cun ojos mi miras?
It'has, chi como suspiras
Piùs che in primmaria?

Amar.
Succursu, Tirsi, si m'amas!
Succursu. chi morta fia!

Tirsi
Corzu! It’importat ch'imprè
Premura pro sa ch'adoro?
Fina sa virtude insoro
Perden sas ervas pro me!

Amar.
Tirsi, no: sanu m'has... crè,
Nò de s'abe piùs m'ammento;
Ma puntura in coro sento,
Chi m'hat postu in agonia...
Succursu, Tirsi, si m'amas!
Succursu, chi morta fia!

Tirsi
Cale lampu a s'intellettu?
Tue amas, bell'Amarilli!
Oh, esser'eo fra milli
Chi t'aman, s'amad'oggettu!
Amami, mustrami affettu,
Pensa allivios a mi dare;
Ch'eo ti amo cantu amare
Podet s'humana zenìa.

Amar.
Succursu, Tirsi, si m'amas!
Succursu, chi morta fia!

Tirsi
Narami, narami ajò,
Chi m'istimas, chi m'has caru;
Narami, naram'in giaru,
Chi ses mia e tou so...
Ma no, no importat no,
Chi mancu iscanzes de laras:
Cun su silenziu naras
Cantu ischire bramaìa.

Amar.
Succursu, Tirsi, si m'amas!
Succursu, chi morta fia!

Tirsi
Puzones de sa foresta,
Piùs allegros cantade;
Anzones, ischerfìade,
Cun megus faghide festa;
De chi-'hat corona in testa
No imbidio s'istadu...
Troppu so affortunadu:
M'amat Amarilli mia!

Amar.
Succursu, Tirsi, si m'amas!
Succursu, chi morta fia!